Jõulud on kosumise aeg. Madiski läks suuremaks ja vajas uusi saapaid ja pükse. Kaubamajast sai.  Uue talvevarustuse testimiseks võeti täna ette õhtune jalutuskäik Koplisse. Aastavahetuse puhul on mitmed aknad tuledega ehitud ning neid oligi vaja vaatama minna. Kopli kandi rahvas ei piirdu tagasihoidliku kolmnurgakesega akna alumises ääres, vaid võtab eeskuju kasiinoakendest või diskotuledest. Tasus vaatama minna. Selliste dekoratiivsete lahenduste peale Madise vanemad paraku ei tuleks.  Madis läks  õue tiigrina ja sai teada, et tiigrid meeldivad kõigile. Võhivõõrad kodanikudki soovisid tänaval head uut aastat ning tädid ja väikesed tüdrukud mänguväljakul tulid tiigriga juttu rääkima. Madis vene keelt ei oska aga ega oska tiigridki. Jutud said kõik kenasti räägitud.    Pimedasse ja külma jaanuariõhtusse soovitab Madis toredat mängu. Selleks tuleb jalutades sõbra varju sisse hüpata. Ja vastupidi. "Astu minu kujumise sisse!", agiteerib Madis. Inimene jätab endast nimelt "kujumise" ehk varju  maha.